Jhesus Maria. Mynen denst na vormoghe alles guden etc. Ersamen leue mester Pawel, besunder gude vrunt, jck en wet jw vp desse tyd anders nycht to schriuen dan jwe gesuntheyt jn langher wolfart hore ick alle tyd gherne etc. Ersame leue mester Pawel, gudhe frunt, jck danke jw hochliken vor de xx [mark], de gy van Oleff Lille van mynnet wegen jn manden etc. Vnde ick danke jw for felle gudes, gy my alle tyd bewyst hebben. Got van hemel sy jw lon etc. Forder, leue mester Pawel, so sende ick jw myt Mattes Rawalsson iiij tiin wethe vnde v wesgotes kese. Dot wol vnde nemet jn dank vnde vorsmadet dyt klen nycht; jck wilt gern en ander tyd vor beteren etc. Jtem leue mester Pawel, isset sake, dat hyr wat gudes van rynss wyne kompt, so en wyl ick jwer nijcht vorgetten etc. Gescreuen myt hast frydach na sancte Erik jnt jar xiiij Hans Burmester, jw dener altijd. Jtem leue mester Pawel, dar is jn Mattis Rawalsson syner schuten vj tunnen kersdrank; de kompt mynen gaste to; de is gemarket aldus:* Ick heb Mattis gebeden, kan he den vorkopen, dat he dat do; off dat sake wer he en dar so drade nycht konde vorkopen, so wer wol myn beger, dat gy en wolden laten jn eren keller leggen, so dat he nycht lange jn der sunnen leghe vnde dar aff vordorffe etc. Adress: Deme werdoghen heren mester Pawel, erkedeken j Åbo, fruntliken gescreuen. (Däröfver har mottagaren tecknat:) j lest kerssedranck xxiiij marc.